**Hvor i ovnen skal maten stå?**

**Det er ikke tilfeldig hvor i ovnen du setter en tung formkake eller ei ribbe som skal få sprø og fin svor. Er du usikker på hvor i ovnen sjokoladekaken eller kringla bør stå får du god hjelp av å lese MatPrat sin stekeovnsguide.**

Det er ikke tilfeldig hvor i ovnen du setter en tung formkake eller ei ribbe som skal få sprø og fin svor. Er du usikker på hvor i ovnen sjokoladekaken eller kringla bør stå får du god hjelp av å lese MatPrat sin stekeovnsguide.

**Baking**

Formkaker trenger som hovedregel god undervarme for å heve seg godt og bli gjennomstekt samtidig som den ser passe brun og gyllen ut på oversiden. Lettere formkaker, som sukkerbrød, blir som regel vellykket enten de plasseres midt i eller nederst i ovnen, selv om nest nederst antagelig er den mest optimale plasseringen. Da vil sukkerbrødet heve seg godt uten at det blir for mørkt på oversiden.

Pavlova og pikekyss lages av luftig marengs som stort sett bare skal tørke ved lav temperatur i stekeovnen. Setter man disse kakene for høyt i ovnen er det lett for at marengsen tar for mye farge, i stedet for å bli så lyse som mulig.

En paibunn er tett og kompakt, og når den er fylt tar det lengst tid før den er stekt langs kanten i bunnen. Paien bør derfor plasseres nederst eller nest nederst i ovnen for at paibunnen skal bli stekt før fyllet blir overstekt.

**Gratinering**

Retter som skal gratineres trenger god overvarme. Ostesmørbrød og lignende, med kort steketid, kan stå høyt i ovnen, slik at osten smelter og blir gyllen raskt. Ovnsretter som moussaka og lasagne skal også ha et gyllent ostelag på toppen når de er ferdige, men siden steketiden er på 30-40 minutter kan de ikke plasseres for høyt i ovnen. Da vil osten bli brent før innholdet i ovnsretten er ferdig stekt. Midt i ovnen er derfor best.

**Stek, kalkun og ribbe**

Kjøtt stekes som hovedregel midt i ovnen, men dersom det er snakk om en hel kalkun må den antagelig plasseres på nederste rille for at den skal være midt i ovnen.

For å få sprø og fin svor på juleribba er det viktig at svoren får god overvarme, slik at fettet under svoren skal få høy nok temperatur til at svoren blåser seg opp og blir knasende sprø. Ribbe stekes midt i ovnen, men hvis det mot slutten av steketiden fortsatt ikke er blitt sprø svor, så kan det være et smart trekk å flytte ribba en rille opp i stekeovnen, og eventuelt skru opp temperaturen noe. Da bør svoren bli sprø!

**Stekeovnsguide**

|  |  |  |
| --- | --- | --- |
|  | **Temperatur** | **Plassering i ovn** |
| **Gjærbakst** |  |  |
| Brød | ca. 200°C | Nederst |
| Focaccia | 200 °C | Nederst |
| Kringle, julekake og waleskringle | 200 °C | Nederst |
| Hveteboller, horn, rundstykker, pizzasnurrer | 225-250 °C | Midten |
| Pizza (tykk bunn) | 225 °C | Nederst |
| Pizza (tynn bunn) | 250 °C eller max. | Nederst |
|   |   |   |
| **Kakebakst** |  |  |
| Langpannekaker | ca. 180 °C | Nederst |
| Rullekake | 200 °C | Midten |
| Sukkerbrød | 160 °C | Midten – nederst |
| Sjokoladekake, eplekake, plommekake og andre formkaker | 160-180 °C | Nederst (eller nest nederst) |
| Muffins | 175-180 °C | Midten |
| Brownies | 150-175 °C | Midten |
| Vannbakkels | 200 °C | Midten |
| Småkaker og kjeks | ca. 200 °C | Midten |
| Sandkaker | 175 °C | Nederst |
| Marvposteier | 200 °C | Nederst |
| Marengs (pikekyss) | 60-70 °C | Midten |
| Pavlova (marengsbunn) | 120 °C | Nederst |
|   |   |   |
| **Kjøtt og fugl** |  |  |
| Steker, inkl. skinkestek u/svor | 125 °C | Midten |
| Skinkestek m/svor | 230 + 175 °C | Midten |
| Ribbe | 230 + 200 °C | Midten |
| Fileter | 125 °C | Midten |
| Bacon | 200 °C | Midten |
| Kalkun (hel) | 180 °C | Midten |
| Kylling (hel) | 180 °C | Midten |
| Lasagne, moussaka | 225 °C | Midten |
|   |   |   |
| **Eggeretter** |  |  |
| Grateng | 200-225 °C | Nederst |
| Sufflé | 180-200 °C | Nederst |
| Quiche Lorriane og andre paier med eggestand | 200 + 180 °C | Nederst |
|   |   |   |
| **Desserter** |  |  |
| Karamellpudding | 120 °C | Nederst (i vannbad) |
| Pai med frukt-/bærfyll og gresskarpai | 180-200 °C | Nederst |
| Smuldrepai | 200 - 225 °C | Midten |
| Clafoutis | 190 °C | Midten |
| Sjokoladefondant | 180 °C | Nederst |